মুম্বই, ৮ নভেম্বর : বিরাট কোহলি চাইছেন না বলেই জসপ্রীত বুমরাহ, ভুবনেশ্বর কুমারের মতো টিম ইন্ডিয়ার একঝাঁক তারকাকে আগামী IPL-এ নাও দেখা যেতে পারে। বিশ্বকাপের আগে ভারতীয় পেসারদের ফিট ও তরতাজা রাখতে IPL থেকে তাঁদের সরিয়ে রাখতে চান অধিনায়ক কোহলি। বিরাট নিজে অবশ্য IPL এড়িয়ে যাওয়ার মুডে নেই। IPL আগামী বছর এপ্রিলের প্রথম সপ্তাহে শুরু হবে। শেষ হবে মে মাসের তৃতীয় সপ্তাহে। ইংল্যান্ডে বিশ্বকাপ শুরু হবে ঠিক তার পরেই। ৩০ মে থেকে ১৪ জুলাই পর্যন্ত চলবে ওয়ান ডে বিশ্বকাপ। ফলে IPL-এ খেলা ক্রিকেটাররা বিশ্বকাপের জন্য এক সপ্তাহের বেশি বিশ্রাম পাবেন না।